# Die Schedelsche Weltchronik (deutsch):164

| 163 <<<Vorheriges Blatt | Die Schedelsche Weltchronik Blatt CLXIIII | Nächstes Blatt>>> 165 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXIII verso:

ZAcharias ein kriechischer man wardt nach Gregorio babst erkorn. vnd wirdt vnder den allerbesten fu$^e$rsten gezelet dann er was ein fast senftmu$^e$etig man. wunderperlicher su$^e$ßigkeit vnnd gnad mit aller tugent begabet. ein liebhaber der pfafheit vnd des volcks. Dann als er in anfang seins babstthumbs vil aufru$^e$riger kriegischer zwitracht in welschem land funde do sendet er sein legaten vnd botschaft vmb frids willen zu Lintprandum dem Longopardischen ko$^e$nig. der wider Trasmundum den spoletanischen hertzog krieget. aber do er durch die botschaft nichtz außrichten mocht do zohe er mit seiner ro$^e$mischen pfafheit fu$^e$r die statt in sabiniam in willen den ko$^e$nig perso$^e$nlich zeuermanen do sagt man das der ko$^e$nig acht welch meyl von Narnia disem babst engegen komende vom pferd abgestygen vnd zu fu$^o$ßen disem heiligisten mann. bis in die stat rom nachgefolgt hab. der thet am tag darnach vnder dem ambt der heilligen mess ein treffenlich predig offenlich anzaigende was eim cristenlichen ko$^e$nig zethun gepu$^e$ret oder zymmet so er krieg oder frid het. Auß solcher vnderrichtung wardt der ko$^e$nig also bewegt das er ime die sachen des kriegs alle befalhe vnd gu$^e$etlichs entschids vnd vertrags bey ime gewartet. Als nw Zacharias allenthalben frid ho$^e$ret. do hat er vil vnd mancherlay gepew an den ro$^e$mischen gotzhewßern zu auffrichtung vnd enthaltung derselben fu$^e$rgenomen vnd außgefu$^e$ert. Den Venedigern verpote er bey der peen des verflu$^o$chs das sie die knecht mit dem zaichen christi gemercket den sarracenen vnd hayden nit verkawffen solten. als die kauflewt pflegen zethun. Er starb seins babstthumbs im zehenden jar vnd dritten monat. vnnd der stu$^o$l ru$^o$et deßmals xii. tag.
STephanus der ander ein Ro$^e$mer wardt zu babst erkorn. vnnd allermenigclichem also angeneme das er auff allermenigclichs achsel in die Constantinianischen kirchen getragen wardt. dann er was sunderlicher cristenlicher andacht. vnnd klu$^o$gheit. Ein liebhaber der pfafheit. Ein widergeber des almu$^o$sens. ein fleißiger prediger vnd schreiber cristenlicher lere. Ein vater der armen. vnd beschirmer der witwen vnd waysen. Der do (wiewol vergebenlich) fleiß ankeret Aistulphum den longopardischen ko$^e$nig. der die ro$^e$mischen gegent angriffe mit wortten vnd begabungen von seiner vbeltat abzewenden. Demnach vnderstu$^o$nd er sich der dinghalben zu pipino dem ko$^e$nig zu franckreich zeziehen. dem sendet Pipinus Carolum seinen sun den jungen (der darnach von seiner geu$^e$bten hendel wegen der groß genant wardt) in eren bis zu dem hundertsten stayn entgegen. Aber Pipinus styge bey dem dritten stayn von der statt rom ab von dem pferd vnd ku$^e$ßet diss heilligen mans fu$^e$eß vnd laytet ine auff dem pferd bey seinem zawm bis in das ro$^e$misch pallacium. vnd diser babst salbet pipinum alßpald zu einem ko$^e$nig vnd wendet das kaiserthumb von den kriechischen in franckreich[.] Sunst nach vbung vil gu$^o$ter werck starb er seins babstthumbs in dem fu$^e$nften jar. im ersten monat. der stu$^o$l feyret .xxxii.[32] tag.
PAulus der erst ein ro$^e$mer des obgenanten babsts Stephans bruder wardt nach ime babst ein gantz gu$^e$etiger vnd milter man. der dann in dem patriarchischen stand gaistlich sitten vnd lere wol erfaren het. Vnd in dem stuck was er ein nachfolger vnsers haylands das er nye ymant vbels vmb vbel thet. sunder die bo$^e$ßen mit gu$^o$tem vberwunde. vnd also ein gu$^e$etiger woltetiger man. das er bey nacht zuzeitten mit zwayen oder dreyen dyenern die siechbette der armen krancken besuchet. vnd einen yeden mit wortten vnd almu$^o$sen zu der gesuntheit tro$^e$stet. gefangen erledigt vnd frembde schuld fu$^e$r die lewt bezalet. vnd wittwen vnd waysen beschirmet vnd mit almu$^o$sen auffenthielt. Diser hat mit versamelter pfafheit vnd alles ro$^e$mischen volcks den leichnam sant Petronelle sant peters tochter von dem ende do der vorgelegen ist in sant Peters irs vaters kierchen bestattet. vnd starb seins babstthumbs in dem zehenden jar. vnd der stu$^o$l ru$^o$et deßmals ein jar vnd ein monat.

## CLXIV recto:

COnstantinus der fu$^e$nft Leonis des kaisers sun regiret allain nach dem vater dz kaiserthumb .xxxiij. iar. der dann auch als ein nachfolger vetterlicher vngu$^e$etigkeit die gesetzt vnd ordnung der heilligen veter nach seinem vermu$^e$gen verfolget vnd sich alle zeit seins lebens in vbeltaten. schwartzku$^e$nstlerey vnd vbermessigkeit vbet. vnd als er aber die heilligen pilde allenthalben abtilgt vnd Constantinum den bischoff der ko$^e$nigclichen statt der sich wider sein boßheit setzet geto$^e$dt. vnd Nicetam seiner vbeltat mitschuldigen an die statt gesetzt het do schicket der babst sein botschaft gein constantinopel den kaiser zeuermanen die abgetilgten pilde widerauffzerichten oder der peen der verfluchung darumb zegewartten. Aber constantinus als ein verstockter verharret in verschmehung solcher bebstlicher vermanung vnd name auch Sabinum den bulgarischen ko$^e$nig der des gleichen die pild vertilget zu gnaden den er doch dauor mit krieg verfolget. vnd erto$^e$dtet auch vil closterlewt vnd werltliche cristenliche menschen von des rechten cristenlichen glawbens wegen auß rat Anastasii des ketzers vnd constantinopolitanischen patriarchen. Deßmals was daselbst ein solche pestilentz das ettliche hewßer gar außsturben. Anastasio dem ketzer brach das kott zum mund herauß vnd starb ellendigclich. So wardt constantinus mit der plag des wilden fewrs beru$^e$rt. vnnd starb schreyende. Ich bin noch also lebendig in ein vnaußlo$^e$schlich fewr geantwurtet.
LEo der vierdt constantini des fu$^e$nften sun hat imm iar des herren .vii$^c$.lxxvii. nach dem vater als kaiser fu$^e$nff iar geherrscht. dem het sein vater ob allen frawen die edelsten vnd scho$^e$nsten Hyrene genant zu gemahel vertrewtet. Auß der gepare er eynen sun constantinum mit namen. Zu diss kaisers Leonis zeitten hat das kaiserthumb kawm namen gehabt. dann das barbarisch volck beku$^e$meret das kaiserthum im orient stettigclich. So hetten die ro$^e$mer auß krieg vermu$^e$det ir aufsehen auff die gallos oder franckreichischen. Vnd wiewol er mit heerßcraft in syriam rayset. yedoch als die feynd gegen ime komen do zohe er wider anhayms vnd ergabe sich zu mu$^e$ßigkeit vnd versencket sich in vnzalliche laster vnd vnthat. Er het edelßgestein also lieb das er mit eynicher gro$^e$ße derselben nicht mocht ersetigt werden. Demnach het er einßmals die ko$^e$stlichen kron die in sant sophie sarch was auff sein hawbt gesetzt vnnd durch die statt getragen do entzundet sich auß go$^e$tlicher rachsale das edelgestayn in derselben kron vnd verprennet ine. das er mit eim tod schier gleich wie sein vater vergieng.
COnstantinus der sechst des vorgenanten Leonis sun auß hyrene regiret als kayser mit hyrene seiner muter .x. iar. Dise allerklu$^o$gst vnd gotßfo$^e$rchtig kaiserin von gestalt die scho$^e$nst regiret das kaiserthumb auffrichtigclich vnnd mit großer ru$^o$e des volcks. vnd sie het den fleiß bey irem sun ine zeziehen das er den anherrlichen vnnd vaterlichen bo$^e$ßen sytten (dar zu sie ine von natur genaigt verstu$^o$ndt) nit nachfolgen solt[.] Sie hielt ein concili mit dreyhundert vnd fu$^e$nftzig bischoffen. darinn stellet sie ab die ketzerey der ihenen die die erwirdigung der pild verachteten. Aber ir sun constantinus (in dem die angeporn vnrat vberhand name) mocht seiner muter fru$^e$mkeit. erberkeit. vnd gu$^o$tsittigkeit nit lenger gedulden darumb entsetzet er sie von der pflegnus des kayserthumbs. Alßpald er nw erstlich als einiger in der herrschung sein angeporne boßheit vben kund do vnderstu$^o$nd er sich grawsamer handlung. Vnder den was die eine. das er frewd suchet in verplendung vnnd awgen außgrabung der menschen. also das die von constantinopel gedachten das kaiserthumb ymmant andere zebefelhen. dann ime wardt eine maria genant vermehelt. die verdrunge er in ein closter vnd setzet einer mayd die ko$^e$nigclichen kron auff. Auß solchen vntaten warden die constantinopolitanischen burger bewegt Hyrenem sein muter widereinzesetzen. Als das beschahe do fieng sie constantinum iren sun vnd stache ime die awgen auß vnd leget ine in ein kercker vnd sie regiret allain funff jar vnd machet ein pu$^e$ntnus mit karolo.
Aystulphus der Longobardisch ko$^e$nig regiret acht iar vnd griffe die ro$^e$mischen gegent an. den beweget der babst mit schanckungen vnnd flehungen zu frid auff etlich iar in maynung den zehalten. aber in ku$^e$rtze darnach belegeret Aystulphus die statt rom vnd beschediget die landtschaft mit großer verwu$^e$estung vnd mit bedroung wo sie sich nit ergeben wolten so wo$^e$lt er nach erobrung der statt sie alle hencken oder erwu$^e$rgen. Vnd als aber der babst aystulphum noch fleißigclicher vermanet vnd doch nichtz erlangen mocht do ru$^o$ffet der babst pipinum den ko$^e$nig zu franckreich vmb hilff an. do zwunge pipinus disen aystulphum das vorbeschehen geding dess frids zehalten. Nach vil geu$^e$bten kriegen starb er zu letst auff dem gejayde am schlag.
* ↑ 5933. Jahr der Welt, 737 n. Chr.
* ↑ Setzfehler: disrm
* ↑ 5943. Jahr der Welt, 744 n. Chr.
* ↑ Setzfehler: verschmehgun
* ↑ 777 n. Chr.